Document ID: 31984R2260

Uredba Sveta (EGS) št. 2260/84
z dne 17. julija 1984
o spremembah Uredbe št. 136/66/EGS o vzpostavitvi skupne ureditve trga za olja in masti
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora [3],
ker člen 11(6) Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [4], kakor je bila nazadnje spremenjena z Uredbo (EGS) št. 1556/84 [5], določa, da je treba delež pomoči za porabo nameniti za reklamne akcije in po možnosti za druge projekte za promocijo porabe oljčnega olja v Skupnosti; ker bi se glede na položaj na trgu z oljčnim oljem, zlasti po priključitvi Grške republike Skupnosti, morale oblikovati določbe za možnost razporeditve zgoraj navedenega deleža za promocijo porabe oljčnega olja Skupnosti na trgu Skupnosti in tudi na svetovnem trgu;
ker lahko, po členu 20d(1) Uredbe št. 136/66/EGS, priznane organizacije proizvajalcev ali priznana združenja kot plačilo zadržijo delež, ki se določi od zneska proizvodne pomoči, ki se jim izplača; ker je treba za zagotovitev čim učinkovitejše uporabe sistema pomoči za proizvodnjo, navedeno določbo spremeniti, da bi natančneje pokrila stroške, ki izhajajo iz nadzora, ki ga izvajajo organizacije proizvajalcev in njihova združenja, določena v okviru programa proizvodne pomoči;
ker člen 20d(3) navedene uredbe določa, da lahko priznane organizacije proizvajalcev in priznana združenja sklenejo pogodbe za skladiščenje oljčnega olja, ki ga prodajajo; ker bi morala biti, glede na njihovo sestavo in cilje, ta možnost omejena na skupine proizvajalcev in združenj, ki so priznana v skladu z Uredbo (EGS) št. 1360/78 [6], katerih naloge zajemajo tudi prodajo oljčnega olja na trgu,
SPREJEL NASLEDNJO UREDBO:
Člen 1
Uredba št. 136/66/EGS se spremeni:
1. v prvem pododstavku člena 11(6) se "v Skupnosti" nadomesti s "proizvedeno v Skupnosti"
2. v členu 20d:
(a) odstavek 1 se nadomesti z naslednjim:
"1. Delež, ki se določi od zneska proizvodne pomoči, izplačanega priznanim organizacijam ali priznanim združenjem, se zadrži. Tako pridobljen znesek se uporabi za pomoč pri financiranju izdatkov, ki so nastali med opravljanjem dela v skladu s členom 5(3) in členom 20c.
Hkrati in v skladu z istim postopkom kakor za proizvodno pomoč Svet za naslednje tržno leto določi delež proizvodne pomoči, ki se lahko zadrži."
(b) odstavek 3 se nadomesti z naslednjim:
"3. Kjer so cene na trgu Skupnosti blizu intervencijski ceni v obdobju, ki se določi, se lahko v skladu s postopkom iz člena 38 sprejme odločitev, da lahko priznane skupine ali priznana združenja v skladu z Uredbo (EGS) št. 1360/78 sklenejo pogodbe za skladiščenje oljčnega olja, ki ga prodajajo."
3. V členu 42b se napotilo na podštevilko ex 20.01 B nadomesti z napotilom na podštevilko ex 20.01 C.
Člen 2
Ta uredba začne veljati z dnem objave v Uradnem listu Evropskih skupnosti.
Uporablja se od 1. novembra 1984.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. julija 1984

Labels: 17
19
6